钦定古今图书集成/明伦汇编/皇极典/第300卷 > 《王莽传赞》汉·书
## 钦定古今图书集成/明伦汇编/皇极典/第300卷 > 《王莽传赞》汉·书

王莽始起外戚，折节力行，以要名誉，宗族称孝，师友
归仁。及其居位辅政，成、哀之际，勤劳国家，直道而行，
动见称述，岂所谓“在家必闻，在国必闻，色取仁而行
违”者邪？莽既不仁，而有佞邪之材，又乘四父历世之
权，遭汉中微，国统三绝，而太后寿考，为之宗主，故得
肆其奸慝，以成篡盗之祸。推是言之，亦大时非人力
之致矣。及其窃位南面，处非其据，颠覆之埶，险于桀、
纣，而莽晏然，自以黄、虞复出也，迺始恣睢，奋其威诈，
滔天虐民，穷凶极恶，毒流诸夏，乱延蛮貉，犹未足逞
其欲焉。是以四海之内，嚣然丧其乐生之心，中外愤
怨，远近俱发，城池不守，支体分裂，遂令天下城邑为
虚，丘垄发掘，害遍生民，辜及朽骨。自书传所载乱臣
贼子无道之人，考其祸败，未有如莽之甚者也。昔秦
燔《诗》《书》以立私议，莽诵《六蓺》以文奸言，同归殊涂，俱
用灭亡，皆炕龙绝气，非命之运，紫色蛙声，馀分闰位，
圣王之驱除云尔。